Wie/ wenn die sonn in'n Wider trit/
Vnd bringet vns den lentzen mit/
Die zeit/ die vns erfrewet/
So kömmet laub vnd graß herfür
Vnd macht vns auff der liebe thür
Die alle ding' ernewet.
Also/ viel-tugendsame braut
Werdt jhr nu wieder-anvertrawt
Als eine klare sonne/
Dem Wider/ der ewr früling ist/
Der ohn' euch seiner selbst vergisst/
Jhr seine frewd vnd wonne.
Das macht die süsse liebe nur/
Die amm' vnd mutter der natur/
Die vrsach' aller sachen/
Die noch/ so lang' es jhr gefällt/
Den grossen baw/ die welt erhält
Für jhrem fall' vnd krachen.
Denn/ allem was die schöne welt/
In jhren armen in sich hält/
Als gluth/ fluth/ lufft vnd erde/
Vnd allem/ was daraus gemacht/
Ist liebes samen bey gebracht/
Damit's erhalten werde.
Man siehet/ wie das blawe rund
Thut gleichsam seine liebe kund
(Nicht ohne frucht) der erden/
Die göldne sonne leyht jhr haar
Dem silber-mone/ das er klar
Vnd liechte möge werden.
Die sterne schmücken auß die nacht/
Die Iris ist darauff bedacht/
Wie sie mit jhrem regen
Der Ceres könne nütze seyn/
Die Ceres bringet gersten ein/
Des Bachi durst zu legen.
Der Zephyrus/ der wird auch nu
Der Floren lieblich sprechen-zu/
Vnd kleiden seine docke/
Vor grosser lieb' in grün in gehl/
In weiss/ in roth/ ohn' allen fehl/
Mit einem bunten rocke.
Die leichten vögel in der höh'
Vnd alles was die weite see
In sich begreifft/ muss lieben:
Man sieht wol/ daß der erdenkreiß
Fast nicht ein thier trägt/ daß nicht weiss/
Von lieb' vnd lieben üben.
Das macht die liebe die an itzt
Herr bräutigam euch hat erhitzt/
Vnd euch so weit getrieben/
Das jhr durch solches angetrieb/
Ewr ander Ich/ ewr süsses lieb/
Von hertzen müsset lieben.
Jhr müsset jhr/ vnd sie muss euch/
In gleicher liebe werden gleich/
Eins muss dem andern gleichen/
Denn/ kann auch eines/ wie es soll/
Dem andern/ als denn recht vnd wol/
In bilgen sachen weichen.
Wolan/ herr Wider frewet euch/
Ewr edle sonn' ernewet euch
Durch jhre krafft vnd tugend/
Sie bringet euch viel frewd vnd ruh/
Sie wendt-euch Gottes segen-zu/
Im früling' ewrer jugend.
Ewr früling kömmet nun herzu/
Mit lieb' vnd lust/ mit frewd' vnd ruh/
Mit fruchtbarkeit vnd wonne.
Ewr früling kömmt/ bekennt ein jeder/
Die sonne tritt heutt' in den Wider
Der Wider in die sonne.